Broj: 711-I-346-M-449-22/23-02-24

Zagreb, 25. studenog 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Corrada Dussicha, zamjenika gradonačelnika Grada Buje,** za davanjem mišljenja Povjerenstva, na 195. sjednici, održanoj 25. studenog 2022., daje sljedeće:

**MIŠLJENJE**

1. **Temeljem odredbe članka 17. stavka 2. ZSSI/21-a obveznik Corrado Dussich, zamjenik gradonačelnika Grada Buje, može za vrijeme obnašanje navedene dužnosti povremeno obavljati poslove u neprofitnoj organizaciji iz Republike Italije registriranoj za promicanje kulture, obrazovanja, organizacije konferencija, te filmskih i kazališnih predstava za talijanske i strane građane,** **ali je dužan primitke od obavljanja navedene funkcije navesti u imovinskoj kartici.**
2. **Na temelju odredbe članka 18. stavka 5. ZSSI/21-a obveznik Corrado Dussich može** **biti član upravnog i nadzornog tijela neprofitne organizacije iz točke I. izreke, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**
3. **Sukladno članku 9. ZSS1/21-a, obveznik je dužan, ukoliko bi Grad Buje provodio javne natječaje za dodjelu sredstava udrugama te bi se prijavila neprofitna organizacija iz točaka 1. i 2. izreke, te bi obveznik bio ovlašten poduzimati radnje u provedbi postupka dodjele sredstava, deklarirati istu okolnost povezanosti gradonačelniku Grada Buja, članovima Gradskog vijeća Grada Buje, drugim osobama koje bi u postupku poduzimaju radnje te javnosti putem internetske stranice Grada Buja i zatražiti od gradonačelnika Grada Buja da odredi drugu osobu za postupanje.**

Obrazloženje

Zahtjev za davanjem mišljenja Povjerenstva podnio je Corrado Dussich, zamjenik gradonačelnika Grada Buje. U knjigama ulazne pošte Povjerenstva zahtjev je zaprimljen 21. studenog 2022. pod poslovnim brojem 711-U-8928-M-449/22-01-1, povodom kojeg se vodi predmet broj M-449/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Corrado Dussich povodom obnašanja dužnosti zamjenika gradonačelnika Grada Buje obvezan postupati sukladno odredbama ZSSI-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenjem navodi da je na lokalnim izborima izabran na dužnost zamjenika gradonačelnika Grada Buje, kao predstavnik lokalne talijanske zajednice, te da istu dužnost obnaša kao umirovljenik, uz primanje naknade. Nadalje navodi da je dobio ponudu od neprofitne organizacije iz Italije koja je registrirana za promicanje kulture, obrazovanja, organiziranja konferencija, filmskih i kazališnih predstava za talijanske i strane građane, što uključuje i međunarodnu suradnju, da bude njihov suradnik i predstavnik te ističe da bi ove poslove obavljao volonterski uz naknadu. Zaključno navodi da će, ukoliko se eventualno pojave okolnosti koje bi se mogle definirati kao potencijalni sukob interesa, iste deklarirati i na odgovarajući način razriješiti u korist javnog interesa.

Člankom 9. stavcima 1. i 2. ZSSI/21-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 17. stavkom 1. ZSSI/21-a propisano je da za vrijeme obnašanja dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. istog članka propisano je da obveznici koji profesionalno obnašaju javnu dužnost, za vrijeme njezina obnašanja, ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 4. istog članka propisano je da su obveznici obvezni prijaviti Povjerenstvu primitke iz stavka 2. i 3. članka 17. ZSSI/21-a.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Sukladno odredbi članka 17. stavka 2. ZSSI/21-a, obveznik Corrado Dussich, zamjenik gradonačelnika Grada Buje, može povremeno obavljati poslove suradnika u neprofitnoj organizaciji iz Republike Italije registriranoj za promicanje kulture, obrazovanja, organizacije konferencija, te filmskih i kazališnih predstava za talijanske i strane građane, ali je dužan primitke od obavljanja navedenih poslova navesti u imovinskoj kartici, pri čemu bi ove poslove mogao obavljati stalo i redovito, jer dužnost zamjenika gradonačelnika obnaša volonterski, a ne profesionalno.

Također, Povjerenstvo ističe da obveznik Corrado Dussich, sukladno odredbi članka 18. stavka 5. ZSSI/21-a, može za vrijeme obnašanja navedene dužnosti obavljati upravnu ili nadzornu funkciju u navedenoj neprofitnoj organizaciji, u okviru prava obavljanja ovih funkcija u najviše dvije neprofitne udruge i zaklade, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, uz navođenje podatka o tome u imovinskoj kartici.

Sukladno članku 9. ZSSI/21-a, upućuje se obveznika, ukoliko bi Grad Buje provodio javne natječaje za dodjelu sredstava udrugama te bi se prijavila ista neprofitna organizacija, a obveznik bi ujedno bio ovlašten poduzimati radnje u provedbi postupka dodjele sredstava, da je dužan deklarirati povezanost s istom pravnom osobom gradonačelniku Grada Buja, članovima Gradskog vijeća Grada Buje, drugim osobama koje bi u postupku eventualno poduzimaju radnje te javnosti putem internetske stranice Grada Buja i zatražiti od gradonačelnika Grada Buja da odredi drugu osobu za postupanje, s obzirom da ne može biti nepristran kada odlučuje o dodjeli sredstava pravnoj osobi koja je s njim povodom obavljanja ove funkcije povezana.

Slijedom navedenog Povjerenstvo je dalo mišljenje kao što je navedeno u izreci ovoga akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Obveznik Corrado Dussich, elektroničkom dostavom
2. Objava na internetskoj stranici Povjerenstva
3. Pismohrana